FI Euroopan unionin virallinen lehti CE 78/500

(2004/C 78 E/0522)

KIRJALLINEN KYSYMYS E-3243/03

esittäjä(t): Jan Wiersma (PSE) komissiolle

(3. marraskuuta 2003)

Aihe: ”Buy American Act” (osta amerikkalaista -säädös) Yhdysvaltojen puolustusbudjetissa

Tietääkö komissio, että USA:n edustajainhuoneessa puolustusbudjettiin on sisällytetty laki, (niin kutsuttu ”Buy American Act”) joka velvoittaa Pentagonin pitkälti ostamaan amerikkalaisia puolustustarvikkeita?

Mikä on komission kanta ”Buy American Actiin”, joka on sisällytetty Yhdysvaltojen puolustusta koskevaan säädökseen Defence Authorization Bill FY 2004?

Mitä komissio on tehnyt estääkseen kyseisen lain hyväksymisen?

Missä määrin kyseinen laki merkitsee kansainvälisten kauppasopimusten rikkomista?

Mitä seurauksia kyseisen lain hyväksymisestä on eurooppalaiselle aseteollisuudelle sekä EU:n ja USA:n väliselle yhteistyölle aseidentuotannossa?

Mitä vastatoimia komissio harkitsee, mikäli kyseinen laki lopullisesti hyväksytään?

Mikäli kyseinen laki hyväksytään, aikooko komissio antaa EU:n jäsenvaltioille samansuuntaisia ohjeita kuin kyseisessä laissa annetaan Pentagonille?

Katsooko komissio, että Buy American Actin hyväksyminen kiristää entisestään Yhdysvaltojen ja EU:n välisiä jäykkiä suhteita?

Pascal Lamyn komission puolesta antama vastaus

(23. joulukuuta 2003)

Komissio on seurannut tiiviisti National Defence Authorisation Act for Fiscal Year 2004 -nimisen lakiesityksen etenemistä sen jälkeen, kun se hyväksyttiin Yhdysvaltojen edustajainhuoneessa toukokuussa 2003. Alun perin komissio kiinnitti huomiota tähän lakiesitykseen, koska siinä laajennetaan Buy American (suosi amerikkalaista) -säännöksiä ennennäkemättömällä tavalla aloille, joilla on saatettu rikkoa Yhdysvaltojen Maailman kauppajärjestön (WTO:n) julkisten hankintojen sopimuksessa (GPA) tekemiä sitoumuksia.

Asiat ovat edenneet oikeaan suuntaan sen jälkeen, kun lakiesitystä käsiteltiin edustajainhuoneessa ja senaatissa, joissa vakavat erimielisyydet johtivat sovittelumenettelyyn ja Yhdysvaltojen hallituksen mukaantuloon. Sovittelukokokouksen raportista (Conciliation Conference Report) sovittiin lopulta 11. marraskuuta 2003, ja välittömästi tämän jälkeen se hyväksyttiin edustajainhuoneessa ja senaatissa. Lakiesitys esiteltiin presidentti Bushille täytäntöönpanoa varten 21. marraskuuta 2003.

Mitä tulee komission toimiin lakialoitteen vastustamiseksi, syyskuun alussa 2003 komissio toimitti Yhdysvaltojen hallitukselle ja kongressille ”verbaalinootin”, jossa tuotiin esiin komission huolestuminen ja todettiin, että jotkin lakiesitykseen sisältyvistä säännöksistä saattavat olla ristiriidassa WTO:n julkisten hankintojen sopimuksen kanssa. Euroopan komission Washingtonin lähetystön päällikkö toisti kirjeessään Yhdysvaltojen ulkoministerille ja tietyille edustajainhuoneen ja senaatin jäsenille, että komissio vastustaa kaikenlaista Buy American -säännösten soveltamisalan laajentamista. Lisäksi komission kauppapolitiikasta vastaava jäsen keskusteli asiasta Yhdysvaltojen kauppapoliittisen edustajan Robert Zoellickin kanssa. Lokakuussa 2003 komission puheenjohtaja Romano Prodi pyysi kirjeessään Yhdysvaltojen presidentille George W. Bushille, että tämä käyttäisi kyseisen lain osalta veto-oikeuttaan, jos se hyväksyttäisiin kongressissa (silloisessa) nykymuodossaan. Komissio uskoo, että nämä toistuvat interventiot ovat vaikuttaneet siihen, että alkuperäisen esityksen merkittäviä puutteita on poistettu. Unionin näkökulmasta lopputulosta voi kaiken kaikkiaan pitää suurelta osin tyydyttävänä, erityisesti siltä osin, että poikkeuslupien tai vapautusten laajaa soveltamista vältetään — se johtaisi oikeusvarmuuden huomattavaan vaarantumiseen — ja että harkinnanvaraisten toimenpiteiden soveltamiseen jää runsaasti mahdollisuuksia.

Lakialoitteen tekijä, edustajainhuoneen Armed Services -komitean puheenjohtaja Duncan Hunter (Kalifornian edustaja) on todennut, että lakiesitykseen sisältyneen hankintoja koskevan luvun tarkoituksena oli alun perin vahvistaa Yhdysvaltojen puolustusteollisuuden toimintakykyä ja vähentää sen riippuvuutta ulkomaisista tulonlähteistä. Lakiesityksen alkuperäisen version mukaan muiden toimien lisäksi olisi ollut mahdollista, että puolustusministeriö olisi kieltänyt sellaisissa maissa valmistettujen tavaroiden ostamisen, joissa sovelletaan aseviennin rajoituksia ja jotka eivät tukeneet Yhdysvaltojen operaatioita Afganistanissa tai Irakissa. Lopulliseen versioon sisältyy samantapainen säännös, mutta sitä on hiukan tarkistettu siten, että tuotteiden ostokielto koskee nyt vain maita, jotka soveltavat aseteollisuustuotteiden vientirajoituksia Yhdysvaltoihin sen terrorisminvastaisen sodan takia; tällöin edellytetään, että näitä rajoituksia sovelletaan lain voimaantulon jälkeen (eikä säännös koske takautuvasti rajoituksia, joita sovellettiin Yhdysvaltojen Irakin operaatioiden aikana, niin kuin alun perin ehdotettiin). Lisäksi tämän säännöksen soveltaminen edellyttää, että Yhdysvaltojen hallitus varmistaa, että soveltaminen ei ole ristiriidassa asiaan sovellettavien kansainvälisten velvoitteiden, muiden muassa WTO:n julkisten hankintojen sopimuksen kanssa.

Lopullisesta versiosta on jätetty pois myös muita ehdotettuja toimia, kuten Buy American -säännösten alaisen yhdysvaltalaisen sisällön lisääminen (nykyisestä 50 prosentista 65 prosenttiin) tai joidenkin kansallisen puolustuksen kannalta keskeisten tuotteiden tuontikielto.

Lopullisessa versiossa on edelleen säännös, jolla kannustetaan yhdysvaltalaisia yrittäjiä käyttämään asetuotantoon Yhdysvalloissa valmistettuja konetyökaluja tai käyttöomaisuutta ja jonka nojalla tällaisia konetyökaluja tai omaisuutta käyttäviä tavarantoimittajia on jossain määrin suosittava, ja se on pääsyynä komission huolen jatkumiseen. Komission tähän säännökseen liittyvä huoli riippuu siitä, miten Yhdysvaltojen hallitus soveltaa säännöstä, ja säädöksen laajemmasta poikkeuslausekkeesta, jossa edellytetään, että Yhdysvaltojen hallitus ei sovella säädöksen säännöksiä tavalla, joka on ristiriidassa Yhdysvaltojen kansainvälisten velvoitteiden, muun muassa WTO:n julkisten hankintojen sopimuksen kanssa. Komissio on tietoinen siitä, että tätä säännöstä voidaan mahdollisesti soveltaa eurooppalaisiin siviili- ja sotilastavaroiden toimituksiin Yhdysvaltojen puolustusministeriölle, ellei poikkeussäännöstä sovelleta asianmukaisesti. Tästä syystä komissio aikoo seurata erityisen tarkasti näiden säännösten täytäntöönpanoa.

Komissio seuraa National Defence Authorisation Act for Fiscal Year 2004 -säädöksen täytäntöönpanoa tiiviisti edelleen ja ryhtyy kaikkiin tarpeellisiksi katsottaviin toimiin.